Fico, Robert, poslanec NR SR (2020-12-01):
Ďakujem pekne. Vážený pán podpredseda, pán minister, dámy a páni, budem veľmi konkrétny, a pokiaľ možno aj veľmi stručný, pretože veci sú nadovšetko jasné. Rozsah deštrukcie sociálneho štátu je dnes už tak evidentný, že k zrušeniu obedov zadarmo, k zrušeniu 13. dôchodkov, k zrušeniu nastavenej výšky minimálnej mzdy a k ďalším podobným opatreniam pribúdajú dnes vážne zásahy do sociálneho štátu a do postavenia ľudí. Pán minister, chcem vás upriamiť alebo vašu pozornosť upriamiť na programové vyhlásenie vlády, ktoré hovorí, že nebudete zavádzať ani zdvíhať dane a že budete v týchto otázkach, naopak, sa správať liberálne a že budete ľuďom pomáhať, aby platili čím ďalej, tým menej daní. Tento zákon je presne opakom toho, čo máte napísané v programovom vyhlásení vlády. Presným opakom. A začnem jednoducho 13. a 14. platom; 13. a 14. plat ste najskôr zodvodnili v príslušných sociálnych predpisoch a dnes teda toto dielo skazy dokončujete, pretože idete 13. a 14. plat, ktorý je vyplácaný pri príležitosti obdobia letných dovoleniek a ten 14. pri vianočných sviatkoch, idete aj totálne zdaniť. Ak si zoberieme, že 13. a 14. platy sa pohybujú v nejakej výške, oberáte zamestnancov, ľudí, ktorí sa živia vlastnou prácou, o stovky eur. Opakujem ešte raz, o stovky eur. Toto je ten váš liberálny pohľad na svet, že teda nemáme zaťažovať ľudí ďalšími daňami, máme sa o nich starať? Robíte presne opačne to, čo ste sľúbili verejnosti v programovom vyhlásení vlády. Chcem sa dotknúť problematiky tzv. daňového bonusu, ktorý zavádzate nielen teda pre deti, to dnes platí do šesť rokov a od šesť do pätnásť rokov, a obraciam sa teraz na pána poslanca Viskupiča, pretože nehovorili ste pravdu, pán poslanec. Prosím, zapamätajte si a vy to stále nevnímate, že daň z príjmu fyzických osôb je príjem samosprávy regionálnej a miestnej. Pomer je 70 : 30; 70 % berú mestá a obce, 30 % berú samosprávne kraje. Ak ste teda zaviedli tento daňový bonus a hovoríte dvakrát, alebo 1,85 krát 22 eur, tak toto všetko beriete mestám a obciam. A to je reálne obrovská suma peňazí. To nemá nič spoločné so štátom. Čo tie mestá a obce budú robiť, keď nebudú mať peniaze? No, samozrejme, budú zvyšovať dane. Ale na druhej strane ste zrušili obedy a tam ste ušetrili 100 mil. Tak teraz nehovorte, že to je fiškálne neutrálne. To vôbec nie je fiškálne neutrálne. Vy ste zarobili v štátnom rozpočte 100 mil. tým, že ste zobrali 500-tisíc deťom teplé obedy a rovnako ste škrtli príjmy mestám a obciam. Ale to so štátnym rozpočtom nemá nič. Čiže nehovorili ste pravdu, že toto opatrenie je fiškálne neutrálne. A to, čo zarobíte týmto zákonom, nie je iba 20, ale je možno 120, 130 mil. eur na úkor obyčajných ľudí. Chcem ešte dodať aj to, dámy a páni, že nemali ste problém bankám odpustiť miliardu, len tak veľkopansky, jak sa patrí. Prídem do baru a zaplatím jednoducho dobrý účet. Takto ste bankám pustili miliardu a tu škrtíte ľuďoch na 13. a 14. plate. Tu beriete mestám a obciam, ktoré preukázali svoju šikovnosť na daňovom bonuse. Tu beriete rodičom možnosť mať zadarmo teplé obedy, lebo neviem prečo hrubo porušujete vlastné verejné vyhlásenia, ktoré ste urobili. Budem pokračovať, samozrejme, ďalej, pretože to sú opatrenia, o ktorých verejnosť musí vedieť a musíme ich presne pomenovať. Čiže dochádza k vypusteniu nezdaniteľnej časti základu dane na kúpeľnú starostlivosť, to je tých 50 eur. Ja som mal na mysli kúpeľnú starostlivosť, pán poslanec Viskupič, ako súčasť cestovného ruchu. A vy hovoríte, čo to je 9 eur? Však áno, pre vás 9 eur nič nie je. No ale pre človeka, ktorý zarába 700, 800 eur, je 9, 10 eur veľký peniaz, za ktorý môže urobiť nejaký nákup. A vy poviete, to je len tak (rečník lúskol prstami), čo tam nejakých 10 eur. Kašleme na nejakého človeka, zoberem mu ešte aj tých 9 alebo 10 eur, ktoré má, s tým, že to do určitého okamihu ešte platilo. Zaujímavé je, že neváhate, a to je už pre mňa nepochopiteľné, že vypúšťate osobitný typ daňového zvýhodnenia v podobe kratšej doby odpisovania budov, ktoré slúžia na ubytovanie vlastných zamestnancov. Veď o to práve išlo, aby to bolo pre tie firmy výhodné, tak sme skracovali tie odpisovacie doby. Preboha, prečo to rušíte?! Prečo idete proti zamestnávateľom? Prečo im beriete tieto možnosti, aby to bolo pre nich zaujímavé stavať dnes ubytovne, nejaké, nazvime to, nejaké menej možno štandardné hotely pre svojich zamestnancov. Nie. Aj tam ideme zarobiť. Však prečo by mali zamestnávatelia vytvárať dobré podmienky pre svojich zamestnancov. To sa, samozrejme, týka, aj pokiaľ ide o odpisovania budov, ktoré slúžia, alebo teda tu teraz hovorím o zhodnotení a opravách, ktoré boli vykonané na budove, v ktorej sa poskytuje kúpeľná starostlivosť. Tak toto je naozaj veľká podpora tomu kúpeľníctvu! Všetci o tom hovoríte. Najskôr tých 50 eur, samozrejme, teda zavediete tam na to dane, všetko možné, oberiete toho človeka o 10 eur. Potom ešte skrátite dobu, predĺžite dobu odpisovania. V tomto prípade, ak niekto dáva peniaze do zhodnotenia budovy, kde sa vykonáva kúpeľná starostlivosť, prásk (rečník tľapol prstami pravej ruky o ľavú dlaň), ešte aj túto výhodu týmto podnikateľom zoberiete, čomu ja prestávam rozumieť. Samozrejme, že nás zaujíma aj to, čo je v spoločnej správe. A v spoločnej správe je napísané toto, dámy a páni, a poďme to preložiť presne do slovenčiny. „Od 1. januára 2020 platí, že fyzické osoby, ako aj právnické osoby platia 15 % daň z príjmu za predpokladu, ak zdaniteľné príjmy nepresiahnu 100-tisíc eur.“ To platí teraz. Nie, vy tvrdíte, že dane nezdvíhate, vy dane nezavádzate. Čo robíte? Povedali ste, že toto bude platiť teraz len na tzv. mikrodaňovníkov podľa § 2 písm. v) zákona o malom a strednom podnikaní. Po slovensky povedané, máte smolu všetci, pokiaľ máte zdaniteľné príjmy do 100-tisíc, budete platiť pekne 21 %, lebo máme pravicovú liberálnu vládu, ktorá hovorí, že nebudeme zdvíhať dane. Tu máte, na (rečník tľapol prstami pravej ruky o ľavú dlaň), nech sa páči, podnikatelia, do 100-tisíc budete platiť 21 %. Toto sa bude dotýkať len tých, ktorí majú, samozrejme, zdaniteľné príjmy do výšky 50-tisíc eur. Výrazným spôsobom zasahujete do podnikateľského prostredia na Slovensku. Vážený pán podpredseda, vzhľadom na to, čo sú toto za šialenstvá, ktoré tu predvádzate, najmä vo vzťahu teda k vlastnému programovému vyhláseniu vlády, lebo idete proti – idete proti zamestnancom, idete proti zamestnávateľom, idete proti kvalitnému podnikateľskému prostrediu, idete proti ľuďom, ktorí majú záujem investovať do kúpeľnej starostlivosti, do starostlivosti o svojich ľudí, musím navrhnúť, aby sme o niektorých bodoch týchto pozmeňujúcich návrhov hlasovali samostatne. Ak teda môžem do pozornosti pána spoločného spravodajcu dať, tak chceme požiadať, aby sme, pokiaľ ide o pozmeňujúci a doplňujúci návrh, ktorý predložil pán Viskupič ako ten prvý návrh, lebo predkladal dva, tak navrhujem, aby sme samostatne hlasovali o bode 1, 2 a 3. O týchto bodoch samostatne: 1, 2 a 3. Pretože bod 1, ten sa dotýka zdanenia 13., 14. platu. Bod 2, ten potom sa dotýka, ako som už povedal k vypusteniu tej nezdaniteľnej časti základu dane na kúpeľnú starostlivosť, to je tých 50 eur alebo tých 10, o ktorých hovoril pán Viskupič, že to nič nie je. A bod 3, ako som povedal, vypúšťa sa osobitný typ daňového zvýhodnenia v podobe kratšej doby odpisovania budov slúžiacich na zamestnávanie vlastných zamestnancov u zamestnávateľov. Tieto body vás požiadam, aby ste dali na samostatné hlasovanie. A, samozrejme, žiadame samostatne hlasovať aj o bode 9, lebo myslím, že bod 9 zo spoločnej správy ste nevyňali na samostatné hlasovanie a bod 9 spoločnej správy hovorí presne o tom, čo je v príkrom rozpore s vaším programovým vyhlásením. Zavádzate vyššie dane, opakujem ešte raz, a nemôžte povedať, že to nie je pravda. Doteraz to bola 
100-tisícová hranica, platili 15 %. Dnes ste povedali, je to 
50-tisícová hranica. Všetci tí, čo sú nad 50-tisíc pekne budú mastiť dobrú 21-percentnú daň. Toto je ten liberalizmus v priamom prenose, ktorý tu predvádzate. Dámy a páni, je to antisociálny, antipodnikateľský, protizamestnanecký, protizamestnávateľský, že už ani neviem nepoužiť aký výraz, zákon a za politickú stranu SMER – sociálna demokracia chcem povedať, že nikdy takéto zdieranie ľudí nebudeme podporovať, najmä nie preto, že ste bankám pred doslova a písmena niekoľkými dňami odpustili miliardu, miliardu eur. Banky necháte nažrať a ľudí necháte hladných. Toto je vaša politika. (Potlesk.)